ปอท. เตือน 1 เมษายน วันเอพิลฟูลเดย์ อย่าโพสต์-แชร์เรื่องโกหก อาจติดคุกได้
ปอท. เตือน 1 เมษายน วันเอพิลฟูลเดย์ อย่าโพสต์-แชร์เรื่องโกหก อาจติดคุกได้พันตำรวจเอก ศิริวัฒน์ ดีพอ รองผู้บังคับการปราบปรามการกระทำความผิดเกี่ยวกับอาชญากรรมทางเทคโนโลยี หรือ ปอท. ประชาสัมพันธ์ถึงประชาชนว่า ในวันนี้ 1 เมษายนของทุกปีเป็นวัน April Fool’s Dayหรือ "วันโกหก" เป็นธรรมเนียมของชาติตะวันตก ที่จะเล่นมุกตลกและเรื่องหลอกลวงต่อกัน เป็นเรื่องขำขัน แต่เนื่องจากในระยะนี้ อยู่ในช่วงวิกฤติการแพร่ระบาดไวรัสโควิด-19 จึงขอเตือนว่าอย่าโพสต์ หรือแชร์เรื่องราวที่ไม่เป็นความจริง  แล้วอ้างเป็นการล้อเล่นในวันโกหก โดยเฉพาะกรณีการแพร่ระบาดของโรค หากฝ่าฝืนอาจมีความผิดฐานนำเข้าสู่ระบบคอมพิวเตอร์ซึ่งข้อมูลคอมพิวเตอร์อันเป็นเท็จ โดยประการที่น่าจะเกิดความเสียหายต่อการรักษาความมั่นคงปลอดภัยของประเทศ ความปลอดภัยสาธารณะ ความมั่นคงในทางเศรษฐกิจของประเทศ หรือโครงสร้างพื้นฐานอันเป็นประโยชน์สาธารณะของประเทศ หรือก่อให้เกิดความตื่นตระหนกแก่ประชาชน ตาม พ.ร.บ.คอมพิวเตอร์ มีโทษจำคุกไม่เกิน 5 ปี ปรับไม่เกิน100,000 บาท หรือทั้งจำทั้งปรับ อีกทั้งขอให้ประชาชนใช้วิจารณญาณในการเชื่อและแชร์ข้อมูลต่างๆ ด้วย